La versió musical de 'La bella dorment' del Teatre Flumen s'interpretarà a Sagunt este dijous
26 de desembre 2022

La versió de teatre musical del clàssic conte _La bella dorment_ arribarà a Sagunt este dijous, 29 de desembre, de la mà d'Espectacles Pinkerton, que gestiona el Teatre Flumen de València, i Saga Produccions. L'obra, que es troba dins de la programació de la delegació municipal de Cultura, es representarà a partir de les 18.00 hores en el Centre Cultural Mario Monreal (carrer Roma, 9) i l'entrada serà lliure fins a completar l'aforament de la sala.

La direcció de la funció correspon a Jose Saiz i compta amb un elenc en el qual Patricia Giménez interpreta Aurora; Juanan Lucena, el Príncep Felip i la Fada Clavela; Daniel Saiz, el Rei Uberto i la Fada Violeta; Jonatan Cantos, el Rei Estefano i la Fada Margarita; i Marta Seguí dona vida a Malèfica i a l'anciana.

La dramatúrgia és de Jose Saiz i Salva Ferriol; la direcció escènica també és a càrrec de Jose Saiz; la direcció musical correspon a Carlos Mansa; la direcció coreogràfica a Jonatan Cantos; l'escenografia és de Paco Pellicer i Kreant; la il·luminació de Jaime Ballester; el so de Diego Pascual; del vestuari s'han encarregat Fidel David i Elena Bellver. La producció executiva correspon a Marisol Macías, el disseny gràfic a Sandra Cumplido i la maquetació a Yolanda Camacho.

**Una revisió de l'obra que és fidel al carisma dels seus personatges**

Hi havia una vegada un regne que va patir la maledicció d'una bruixa, una bella i intel·ligent princesa que va créixer sense conéixer el seu origen, gaudint de la felicitat i els béns que proporciona la vida humil en el camp, un príncep que anhelava llibertat de decisió abans que els privilegis del seu origen, i tres fades que, més que madrines, eren quasi marasses. Este és el context en el qual transcorre una història encantadora, emotiva i plena de sorpreses que recorre a l'estètica de l'animació tradicional com a base visual per a anar jugant progressivament amb tècniques i llenguatges escènics més contemporanis, alhora que es relacionen els estereotips tradicionals de la fantasia familiar amb les seues interpretacions més actuals i relatives a conceptes universals d'igualtat, tolerància i respecte.

A partir de l'immortal conte del mateix títol, esta versió musical de _La bella dorment_ retornarà al públic l'essència dels contes de fades, prínceps i princeses a partir d'una posada en escena visualment poderosa, evocadora i fantàstica, que no sols atrapa a la infància actual, sinó que és capaç de retrotraure les persones adultes a la seua pròpia. L'adaptació extrau molt de subtext de les situacions creades en la història original i dels perfils dels seus protagonistes, per la qual cosa la seua proposta pretén combinar dos plantejaments: una narrativa clàssica per a un missatge tan actual com realment atemporal.

La proposta escènica i artística de _La bella dorment_ conjumina els conceptes associats a les narratives de contes tradicionals amb els recursos escenogràfics més actuals i innovadors, acoblant ambdós premisses de manera perfectament integradora i funcional, i aconseguint una sinergia emocional capaç d'atrapar i captivar a un ampli espectre d'espectadors.

![](/media/c5dnx4fb/c2_cartel_labelladurmiente.jpg?width=600.7954545454546&height=850)

*   [](http://www.facebook.com/sharer.php?u=https://aytosagunto.es/va/actualitat/la-bella-dorment-sagunt-2022-12-26/ "Facebook")
*   [](http://twitter.com/share?url=https://aytosagunto.es/va/actualitat/la-bella-dorment-sagunt-2022-12-26/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-bella-dorment-sagunt-2022-12-26/ "Linked In")
*   [](mailto:?body=https://aytosagunto.es/va/actualitat/la-bella-dorment-sagunt-2022-12-26/)